วันหยุดภาคครึ่งปี
โดย...ชัตน์วรี
1 ก.ค. 2558

โดย...ชัตน์วรี
วันที่ 1 ก.ค. ของทุกปี หรือวันหยุดภาคครึ่งปีธนาคาร ถือว่าเป็นวันหยุดกลางปีของธนาคารพาณิชย์ ซึ่งคนรุ่นใหม่ๆ ยังอาจจะไม่ค่อยทราบประวัติความเป็นมาวันภาคครึ่งปีธนาคาร หรือที่เรียกกันว่า วันหยุดครึ่งปีของธนาคารพาณิชย์ มีความเป็นมาอย่างไร
วันนี้ขอย้อนประวัติของวันหยุดภาคครึ่งปีของธนาคาร
เริ่มจากในอดีตธนาคารพาณิชย์ยังไม่มีเทคโนโลยีคอมพิวเตอร์มาเข้ามาอำนวยความสะดวกในการทำธุรกรรมทางการเงินต่างๆ ของธนาคาร  ดังนั้นการทำบัญชีของธนาคารต่างๆ จะทำกันโดยใช้มือลงบัญชี หรือเครื่องลงบัญชีรุ่นเก่า ไม่ได้ใช้เครื่องคอมพิวเตอร์เหมือนปัจจุบันนี้ ซึ่งข้อมูลแต่ละวันในธนาคารมีมากมาย ทั้งการคิดดอกเบี้ยเงินฝาก ดอกเบี้ยเงินกู้  รวมถึงต้องปิดงวดบัญชีกลางปี ซึ่งบางปีของวันที่ 30 มิ.ย. ถ้าไม่ตรงวันศุกร์ จะทำให้พนักงานธนาคารทั้งหมดทำงานกันจนค่ำมืดดึกดื่น และถึงเช้าก็มี เพราะเหตุนี้ทำให้พนักงานไม่มีเวลาพักผ่อน
ดังนั้น การที่ให้พนักงานธนาคารหยุดพักวันภาคครึ่งปี  เพราะกลัวว่าหากเกิดความผิดพลาดในการทำงบบัญชีครึ่งปีแรก จะได้ไม่มีผลกระทบกับรายการเดินบัญชีของวันถัดไป และอีกสาเหตุหนึ่งก็มาจากการทำงบครึ่งปีนั้น การทำรายการตอนกลางคืนของธนาคารจะใช้เวลามากกว่าการทำรายการปกติของทุกคืน ทำให้เปิดทำงานปกติไม่ทัน
ทั้งนี้ ธนาคารแห่งประเทศไทย (ธปท.) จึงประกาศให้วันที่ 1 ก.ค. เป็นวันหยุดชดเชยให้พนักงานธนาคาร   แม้ว่าปัจจุบันธนาคารใช้คอมพิวเตอร์ นำระบบเทคโนโลยีที่ทันสมัยมาใช้แล้ว  และลูกค้าก็สามารถทำธุรกรรมการเงินผ่านคอมพิวเตอร์ และโมบายแบงก์กิ้งได้ตลอด 24 ชั่วโมงแล้วก็ตาม 
แต่ยังคงกำหนดให้วันที่ 1 ก.ค. เป็นวันหยุดภาคครึ่งปีธนาคาร  และถือว่าเป็นธรรมเนียมที่ปฏิบัติกันมานานแล้ว 
เมื่อธนาคารพาณิชย์ปิดทำการในวันหยุดภาคครึ่งปีธนาคาร ทำให้องค์กรที่เกี่ยวกับการเงินต่างๆ เช่น ตลาดหลักทรัพย์แห่งประเทศไทย ธนาคารแห่งประเทศไทย บริษัทเงินทุน บริษัทประกัน  ธนาคารของรัฐ และสหกรณ์ออมทรัพย์ ก็ถือว่าเป็นวันหยุดด้วยเช่นกัน
ยกเว้นแต่ธนาคารพาณิชย์ที่เปิดสาขาอยู่ในห้างสรรพสินค้า ก็ยังเปิดให้บริการตามปกติเพื่ออำนวยความสะดวกให้กับลูกค้า